Aġġornata: Jingħalaq ukoll Scotts Supermarket f'Tas-Sliema Miktub minn Carmen Cachia; Ritratti: Roger Azzopardi Scotts Supermarket ta' Burmarrad f'dawn il-ġranet għalaq kompletament għall-klijenti tiegħu wara dan l-istabbiliment inbigħ lill-katina tal-kumpanija ġganteska Ġermaniża, LIDL. Din il-fergħa fit-Tramuntana ta' Malta issa, li fiha mhux ippjanat li jsir tibdil strutturali kbir, mistennija tiftaħ bħala ħanut ieħor tal-LIDL. Il-ħwienet tal-LIDL f'Malta bdew lura fl-2008 bl-ewwel fergħa f'Santa Venera. Il-LIDL wasal fi ftehim ta' bejgħ stmat madwar €35 miljun li fih akkwista s-supermarkets ta' Scotts f'Burmarrad u Sliema. Kontra għal dak li ħafna ħasbu, il-katina popolari Scotts m'hiex se tagħlaq kompletament fejn se tkompli topera fost l-oħrajn fin-Naxxar. Skont ma kien qal id-direttur ta' Scotts, Mario Said, din il-kumpanija għadha b'saħħitha u qiegħda tfittex stabbilimenti oħra biex tkompli tespandi. Il-LIDL, magħruf għall-prezzijiet kompettitivi tiegħu, għandu ħwienet f'San Ġwann, Qormi, Mosta, Żejtun, Luqa, Żurrieq u Victoria, f'Għawdex. Ir-residenti fit-Tramuntana ta' Malta kienu ilhom jittamaw li tiftaħ fergħa tal-LIDL aktar viċin minn dik tal-Mosta. Ix-xiri u issa l-għeluq ta' Scotts f'Burmarrad juri li l-ftuħ ta' LIDL fin-naħa ta' fuq ta' Malta wasal fil-viċin. Intant, fl-aħħar sigħat tħabbar ukoll li mill-1 ta' Lulju ngħalaq ukoll b'mod permanenti Scotts Supermarket f'Tas-Sliema. Il-kumpanijia rringrazzjat lill-klijent leali tagħha tal-appoġġ kontinwu filwaqt li assiguraw li se jkomplu jfittxu post alternattiv u konvenjenti minn fejn jistgħu jkunu ta' servizz. Il-kumpanija qalet ukoll li se jkomplu joperaw mill-fergħat tagħhom ġewwa Ħ'Attard, in-Naxxar, Santa Luċija, Żabbar u Fleur de Lys.